
Patērētāju strīdu risināšanas komisija (turpmāk – Komisija) šādā sastāvā:
Komisijas priekšsēdētāja Liene Neimane,
Komisijas locekļi Gints Kļaviņš kā patērētāju interešu pārstāvis un Gints Peičs kā komersantu interešu pārstāvis,
izskatīja rakstveida procesā strīdu starp patērētāju un sabiedrību saistībā ar iegādātā portatīvā datora atbilstību līguma noteikumiem.
No lietas materiāliem izriet, ka patērētājs 2023. gada 23. oktobrī pie sabiedrības iegādājās datoru, samaksājot 796,99 EUR. Vēlāk patērētājs vairākkārt nodeva datoru remontam, jo tam bija konstatētas problēmas ar operētājsistēmu Windows. 2025. gada 15. septembrī patērētājs nodeva sabiedrībai viņam piederošo portatīvo datoru garantijas remontam, par ko tika noformēts preču pieņemšanas akts Nr. RDR 00007942. Dators patērētājam netika atgriezts saprātīgā termiņā. Patērētājs vairākkārt vērsās pie sabiedrības ar lūgumu atgriezt salaboto datoru vai atmaksāt par preci samaksāto naudas summu. Sabiedrība informēja patērētāju par remonta termiņa pagarināšanu un vēlāk piedāvāja atlīdzību, kas neatbilda patērētāja samaksātajai preces vērtībai. Patērētājs norādīja, ka piedāvātais risinājums viņu neapmierina, jo saņemtais dators neatbilda viņa nodotajai precei, un atteicās to pieņemt.
Sabiedrība lietā ir sniegusi skaidrojumu, norādot, ka remonta process bijis sarežģīts un detaļu piegāde aizkavējusies, kā arī ka patērētājam tika piedāvāts naudas atlīdzinājums, ņemot vērā preces nolietojumu. Sabiedrība uzskata, ka patērētāja prasība par pilnas samaksātās summas atmaksu nav pamatota.
Komisija, izvērtējot lietā esošos apstākļus, secina, ka pēc datora nodošanas remontā ir konstatēta tā bojāšana, kuras novēršanu sabiedrība veikusi par saviem līdzekļiem. Tas ir novedis pie ilgstoša remonta procesa, tādējādi radot patērētājam būtiskas neērtības. Komisija secina, ka patērētājs un sabiedrība nav spējuši panākt abpusēji pieņemamu strīda risinājumu. Sabiedrība ir piedāvājusi atlīdzināt preces vērtību, ņemot vērā nolietojumu 80–90 % apmērā, savukārt patērētājs uzskata, ka preces vērtības samazinājums ir 20 %.

Komisija no lietā esošajiem materiāliem konstatē, ka sabiedrība nenoliedz patērētāja tiesības prasīt līguma atcelšanu un samaksātās naudas atmaksu, ņemot vērā ilgstošo remonta procesu un faktu, ka prece bija bojāta.
Komisija norāda, ka saskaņā ar Patērētāju tiesību aizsardzības likuma (turpmāk – PTAL) 28. panta piekto daļu, patērētājs ir tiesīgs pieprasīt, lai pārdevējs vai pakalpojuma sniedzējs attiecīgi samazina preces cenu vai atceļ līgumu un atmaksā par preci samaksāto naudas summu, ja pārdevējs vai pakalpojuma sniedzējs saprātīgā termiņā nav novērsis preces neatbilstību līguma noteikumiem vai nav apmainījis preci pret līguma noteikumiem atbilstošu vai ja minētās darbības veiktas, radot būtiskas neērtības patērētājam.
Atbilstoši PTAL 28. panta piektajai prim daļai, samazinot cenu vai atceļot līgumu un atmaksājot patērētājam par preci samaksāto naudas summu, var tikt ņemts vērā preces nolietojums vai labums, kādu patērētājs guvis, lietojot preci.
No minētā secināms, ka patērētājam ir tiesības prasīt līguma atcelšanu, savukārt, atmaksājot samaksāto naudu, var tikt ņemts vērā preces nolietojums un patērētāja gūtais labums no tās lietošanas. Komisijas ieskatā sabiedrības noteiktais nolietojums 80–90 % apmērā nav uzskatāms par samērīgu, ņemot vērā, ka prece ir paredzēta ilgstošai lietošanai arī pēc divu gadu termiņa. Komisija, veicot izpēti, noskaidroja, ka šobrīd preces vidējā tirgus vērtība ir aptuveni 600 EUR. Tāpat Komisija ņem vērā, ka prece pirms nodošanas remontā tika lietota vairāk nekā 1,5 gadus, līdz ar to tās nolietojums vērtējams 50 % apmērā. Secīgi, nosakot atmaksājamās summas apmēru, ir ņemama vērā preces faktiskā lietošanas intensitāte un sagaidāmais kalpošanas ilgums, nodrošinot taisnīgu līdzsvaru starp patērētāja un sabiedrības interesēm.
Pamatojoties uz Patērētāju tiesību aizsardzības likuma 26.3 panta pirmo daļu, 26.4 panta pirmo un otro daļu, 26.11 panta pirmo daļu un 26.12 panta pirmo un otro daļu, 28. panta piekto daļu

nolemj:

Daļēji apmierināt patērētāja prasību.
Uzlikt par pienākumu sabiedrībai atmaksāt patērētājam 398,50 EUR.

Saskaņā ar Patērētāju tiesību aizsardzības likuma 26.12 panta piekto daļu Komisijas lēmumam ir ieteikuma raksturs un tas nav apstrīdams vai pārsūdzams.
Saskaņā ar Patērētāju tiesību aizsardzības likuma 26.12 panta septīto daļu Komisijas lēmums ir labprātīgi izpildāms 30 dienu laikā no tā spēkā stāšanās datuma.

Šis dokuments ir parakstīts ar drošu elektronisko parakstu un satur laika zīmogu.

